b'\n_START_ARTICLE_\nSotkanlinna\n_START_PARAGRAPH_\nSotkanlinna on Nokian Hauroisissa "Harakkakallio"-nimisen m\xc3\xa4en laella sijaitseva rautakautinen kalmisto, jonne on luultavasti haudattu ihmisi\xc3\xa4 l\xc3\xa4heisest\xc3\xa4 Liukuslahden ymp\xc3\xa4rill\xc3\xa4 sijainneesta rauatakautisesta asutuksesta. Sotkanlinnan todettiin olevan rautakautinen kalmisto, kun vuonna 1948 inventoinnin yhteydess\xc3\xa4 m\xc3\xa4elt\xc3\xa4 l\xc3\xb6ydettiin pala palanutta luuta. 1990-luvulla alueella suoritettiin useita kaivauksia, joitten esinel\xc3\xb6yt\xc3\xb6jen perusteella Sotkanlinnan k\xc3\xa4ytt\xc3\xb6aika voitiin ajoittaa merovingiajan lopulta viikinkiajan alkuun. Nyky\xc3\xa4\xc3\xa4n alue on kaavoitettu muinaismuistokohteeksi. Kohteen koordinaatit ovat N 61\xc2\xb0 27.190 E 023\xc2\xb0 29.900.'